《梁药亭招集六莹堂观六莹古琴同诸公作歌》
清代·陈恭尹

昔人斫琴贵其声，梁君得琴堂以名。六莹堂诗走天下，人因诗好知琴精。

酒酣拂拭呈上客，四座观之皆动色。断纹半作龙蛇形，古漆总如金铁蚀。

梁君得此三十春，书斋终日伴闲身。发扬宫徵在笔墨，清风沕穆还天真。

陶公无弦得其意，君琴有足一无二。不遇其人不敢修，旧新杂糅虞非类。

吾闻舜琴五弦象五行，当年揖让称平成。少宫少商自文武，三千年内多戈兵。

乃知极备不如缺，为君一弹再三歇。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。